Адрейхэм ефIэкIыжу
Къэбэрдей-Балъкъэрым футболымкIэ и гуп нэхъыщхьэм щекIуэкI зэпеуэм хыхьэ тIощIрэ етIуанэ джэгугъуэр зэхэтащ. Адрей зэIущIэхэм къащхьэщыкIыу иужьрейхэм икъукIэ топ куэд щыдагъэкIащ.
ИкъукIэ гъэщIэгъуэну, удэзыхьэхыу екIуэкIащ Къармэхьэблэ къуажэм щызэхэта «Малка»-мрэ «Кэнжэ»-мрэ я зэпэщIэтыныгъэр. ЗэIущIэм хуха-ха зэманыр и кIэм нэблагъэху и щхьэр течауэ пхужыIэнутэкъым текIуэныгъэр къэзыхьынур. Джэгур 5:4-уэ «хэгъэрейхэм» я тепщэныгъэкIэ иухащ.
Апхуэдиз топ дыдэ (9!) щыдагъэкIащ Нарткъалэ щызэхэта щIыпIэ «Нарт»-мрэ «Ислъэмей»-мрэ я зэIущIэм. Ауэ, къыхэдгъэщынщи, мыбы топибгъури къызэхъулIар ислъэмейдэсхэм я футболистхэрщ.
Зэхьэзэхуэм и турнир таблицэм пашэныгъэр щызыIыгъ Прохладнэ и «Энергетик»-м и унэ къыщригъэблэгъащ «Псыгуэнсу»-р. Мыбы хэгъэрейм хьэщIэхэм я гъуэм дагъэкIащ жэуапыншэ топитху икIи зэхьэзэхуэр зэрыщIидзэрэ дигъэкIа топхэм я бжыгъэр 101-м хуигъэкIуащ.
Футболеплъхэм я нэгу топ дахэ куэд щыщIэкIащ ещанэ увыпIэм зыщызыгъэбыда «Урыхумрэ» «Эльбрус»-мрэ я зэIущIэу Анзорей къуажэм щызэхэтами. ЗэпэщIэтыныгъэр Лэскэн куейм и командэм и текIуэныгъэкIэ 3:2-уэ иухащ.
Джэгугъуэм и етIуанэ махуэри топкIэ гъунэжт. «Спартак-Д»-р Налшык щыдэджэгуащ турнир таблицэм и кIэух увыпIэхэм ящыщ зым щыт «Шэрэджым». Хэгъэрейхэм я гъуэм къыдагъэкIа топитхум и жэуапу Старэ Шэрэдж и командэм дигъэкIыжыфар щы къудейщ.
Зэхьэзэхуэм и пашэныгъэм щIэбэн «Тэрч»-м и унэ къыщригъэблэгъащ Шэрэдж куейм и «ЛогоВАЗ»-р. ЗэIущIэм зы топи щыдэзымыгъэкIыфа Бабугент и командэр 6:0-уэ къыхагъэщIащ.
«Шэджэм-2»-мрэ «ХьэтIохъущыкъуеймрэ» я зэIущIэри зэрекIуэкIар зы лъэныкъуэмкIэ ебауэщ. Хэгъэрейхэм дагъэкIа топитхум хьэтIохъущыкъуейдэсхэм зыри пагъэувыжыфакъым — 5:0.
Джэгугъуэм топ нэхъ мащIэ дыдэ щыдагъэкIащ «Шэрджэсымрэ» «Родник»-мрэ я зэIущIэм. Пашэхэм жыджэру якIэлъеIэ Псынэдахэм и командэм 3:1-уэ хэгъэрейхэр хигъэщIащ икIи зыкъыкIэригъэхуакъым япэ итхэм.
Къэбэрдей-Балъкъэрым футболымкIэ и гуп нэхъыщхьэм и тIощIрэ етIуанэ джэгугъуэм хиубыдэу екIуэкIа зэIущIэхэм мыпхуэдэ бжыгъэхэр къарикIуащ: жэпуэгъуэм и 16-м: «Малка» (Малкэ) — «Кэнжэ» (Кэнжэ) — 5:4, «Энергетик» (Прохладнэ) — «Псыгуэнсу» (Псыгуэнсу) — 5:0, «Урыху» (Урыху) — «Эльбрус» (Тырныауз) — 3:2, «Нарт» (Нарткъалэ) — «Ислъэмей» (Ислъэмей) – 0:9; жэпуэгъуэм и 17-м: «Спартак-Д» (Налшык) — «Шэрэдж» (Старэ Шэрэдж) — 5:3, «Тэрч» (Тэрч) — «ЛогоВАЗ» (Бабугент) — 6:0, «Шэрджэс» (Шэджэм) — «Родник» (Псынэдахэ) — 1:3, «Шэджэм-2» (Шэджэм ЕтIуанэ) — «ХьэтIохъущыкъуей» (ХьэтIохъущыкъуей) — 5:0.
КъыкIэлъыкIуэ джэгугъуэм хыхьэу зэхуэзэнущ: жэпуэгъуэм и 23-м: «Энергетик» — «Шэрэдж», «Спартак-Д» — «Урыху», «Псыгуэнсу» — «Нарт», «Ислъэмей» — «Тэрч»; жэпуэгъуэм и 24-м: «ХьэтIохъущыкъуей» — «Эльбрус», «Родник» — «Малка», «Кэнжэ» — «Шэджэм-2», «ЛогоВАЗ» — «Шэрджэс».
Жыласэ Замир.
